
Komposzt kémiai vizsgálata

Dolgozatomban a szénformák és nitrogénformák aerob körülmények között bekövetkező változásain keresztül hasonlítottam össze két aktív levegőztetéses technológiával, azonos kiindulási anyagokból (zöld hulladék és szennyvíziszap) készített, de eltérő utóérlelési idejű kész komposztot. A vizsgálatok alapján arra kerestem a választ, mennyi lehet az optimális utóérlelési idő a felhasználást megelőzően.
A változásokat kémiai paraméterekkel követtem nyomon inkubációs kísérlet során, amelyet tíz héten át folytattam. Az inkubáció alatt 25 °C-os, állandó hőmérsékletet tartottam fenn. A komposztot 1:9 arányú homoktalajjal keverve vizsgáltam. Minden mérést hetente 3-szori ismétlésben végeztem. Kontrolnak a homoktalajt használtam. 1:5 arányú vizes talajkivonatokat készítettem, és ebből mértem a pH, EC, TOC, NO3--N, NH4+-N, PO43- változásait. Vizsgáltam a képződő CH4 és CO2 koncentrációját is az inkubációs edények gázteréből.
A szénforgalom változásának nyomon követése során a CH4 minimális mennyiségben volt mérhető az első hetekben, majd egyáltalán nem, ami egyben jelzi azt is, hogy sikerült a kívánt aerob feltételeket biztosítani a kísérlet során. A CO2 respirációs mérések azt mutatták, hogy a vizsgálatok végére a fél éves és az egy éves komposzt esetében a CO2 képződés közel azonos szintre állt be és hasonló tendenciát mutatott a TOC-vel.
A nitrogénforgalom értékelését az NO3--N és NH4+-N vizsgálatán keresztül végeztem. Eredményeim alapján a kezdeti magasabb NH4+ koncentráció csökkent, míg a NO3- növekedett a talaj-komposzt keverékeknél. Ez az ammonifikáció csökkenésére és ennek függvényében beinduló nitrifikáció növekedésére utal.
A pH, vezetőképesség és foszfát koncentráció változásának a mérése az adott komposztok esetében nem ad elegendő információt az eltérő minőségre.
Véleményem szerint az egy év utóérlelés ezekkel a technológiai feltételekkel megfelelőbb érettséget eredményezhet. A fél éves komposzt esetében még nem alakult ki a megfelelő érettség, tehát fél év utóérlelési idő kevés. Ennek kiküszöbölésére vagy növelni kell a komposztálás és utóérlelés időtartamát vagy változtatni kell az alkalmazott technológián a jobb minőségű végtermék elérése érdekében.



